Liike maantievetureilla
Liike maantievetureilla. Senaatti on nyttemmin antanut päätöksen insinööri W. C. Collinin valituksen johdosta Hämeenläänin kuvernöörin päätöksestä, jolla insinööri Collin oli kielletty välittämästä liikettä ostamallansa maantieveturilla ja siihen kytketyillä vaunuilla yleisellä maantiellä Kosken pitäjän ja Järvelän rautatieaseman välillä. Senaatin päätöksessä mainitaan: Kun on käynyt selville että yleiselle maantieliikenteelle on vaaraa siitä, että maantiellä liikutaan maantievetureilla, ei senaatti katso olevan syytä muuttaa kuvernöörin päätöstä, joka sen vuoksi tulee pysymään voimassa. Jos kuitenkin insinööri Collin näyttää toteen, että on mahdollista käyttää sanottua maantietä hevosella ja tavallisilla ajoneuvoilla yhtärinnan veturin ja vaunujen kanssa, on kuvernöörin ilmoitettava lähemmät ehdot, millä sellainen liike saa tapahtua.

</div>

Lähde
 Hämeen Sanomat 21.11.1900 s. 2.

Katso myös
 Maantieveturin käyttäminen
 Ei saa ajaa höyryveturilla maantiellä
 Maantieveturin käyttäminen kielletty

1900
Anonyymi
Hämeen Sanomat